《芙蓉花边燕客歌》
元代·邓雅

朝见芙蓉开，暮见芙蓉老。韶光似箭不少留，镜里朱颜岂长好。

主人留客多欢情，玉壶置酒花前倾。群公掉头不肯饮，何如莫向花边行。

尊中有酒能尽醉，花亦向人取欢意。酒阑斫剑歌莫哀，明年花发应重来。

作者简介：邓雅（1328—？），字伯言，江西峡江县（明初峡江地域属新淦县）人，曾中元代明经科。明洪武中，以郡举入京。太祖命赋钟山诗，稿既呈，其中一联，太祖大喜，以手拍案高诵之。雅以为帝怒，惊死于墀下，扶至东华门始醒。授谕德，寻辞归。与梁寅（新余名士）友善，讲学于石门山中。邓雅工诗，气味冲澹，颇有自然之致，以能诗而鸣东南。著有《玉笥集》九卷，凡数百篇，录于《四库全书》。